recursal/SuperWikiNEXT-32B huggingface dataset:
**הגדולים: האישים שעיצבו את פני היהדות החרדית בישראל** הוא מקבץ מאמרים בעריכת בנימין בראון ונסים ליאון העוסק בגדולי הדור שעיצבו את פני היהדות החרדית. החלק המרכזי בספר עוסק ב'גדולי הדור' שפעלו בארץ ישראל, אך חלקים בספר עוסקים ב'גדולי הדור' באירופה ובארצות הברית.

הספר יצא לאור בעברית בשנת 2017, בהוצאת מאגנס (האוניברסיטה העברית) בשיתוף הוצאת מכון ואן ליר והוקדש לפרופסור מנחם פרידמן.

הספר
----

הספר מורכב משישה חלקים:  
החלק הראשון עוסק במושג גדולי הדור בתפיסה החרדית.  
החלק השני עוסק ב'גדולי הדור' החל מהחתם סופר, שנחשב בעיני רבים למייסד ה"חרדיות", דרך החפץ חיים, רבי חיים עוזר גרודז'נסקי ורבי אלחנן וסרמן ועד ה"אמרי אמת" והאדמו"ר ממונקאטש.  
החלק השלישי עוסק ב'גדולי הדור' של היישוב הישן; המהרי"ל דיסקין ר' יוסף חיים זוננפלד ורבי יוסף צבי דושינסקי.  
החלק הרביעי עוסק ב'גדולי הדור' בארצות הברית במאה ה-20; הרבי מסאטמר, ר' אהרן קוטלר, רבי משה פיינשטיין והרבי מלובביץ'.  
החלק החמישי והמרכזי בספר עוסק ב'גדולי הדור' במאה ה-20 בישראל; החזון איש, ר' אהרן מבלז, רבי יצחק זאב הלוי סולובייצ'יק, הרב מפוניבז', הרב אליהו דסלר, הבית ישראל, הרב שך, הסטייפלער, השפע חיים, הרב שלמה זלמן אוירבך, הרב שלמה וולבה, הרבבן-ציון אבא-שאול, הרב אלישיב והרב עובדיה.  
החלק האחרון מהווה מעין נספח, העוסק במחקרו של מנחם פרידמן, הסוציולוגיה החרדית ובהשפעת 'גדול הדור' עליה.

ראו גם
------

* עשייתו של גדול

קישורים חיצוניים
----------------

* הספר באתר מכון ואן ליר
* אלון שלו, ‏"ביקורת על הספר", **השילוח**, 5, יולי 2017
* רבקה נריה בן-שחר, ביקורת על הספר, כתב העת לחקר החברה החרדית, כרך 1, 2017, 35-38.

הערות שוליים
------------

1. ↑  בספר כתוב שהמאמרים "לכבוד פרופ' מנחם פרידמן ובהשראתו"
**צדיקין** (בערבית: **صديقين**, נהגה **ס'ידיקין**), לעיתים **ס'דיקין** או **סדיקין**, היא עיירה קטנה בדרום לבנון, המשתייכת לנפת צור, מחוז דרום לבנון. העיירה ממוקמת 2 ק"מ דרומית לקאנא, ליד הכביש הראשי לתבנין, 12 ק"מ צפונית לגבול ישראל–לבנון.

היסטוריה
--------

### התקופה העות'מאנית

צדיקין נזכרת ברישומי המס העות'מאניים של שנת 1596 כחלק מנפת תבנין במחוז צפת, ונמנתה בה אוכלוסייה של 46 בתי אב, כולם מוסלמים. תושבי הכפר שילמו שיעור מס קבוע של 25% על מוצרים חקלאיים, כגון חיטה, שעורה, גידולי קיץ, עצי פרי, עיזים וכוורות, בנוסף להכנסות מזדמנות; סך הכל 10,752 אקצ'ה.

בשנת 1875, חוקר ארץ ישראל ויקטור גרן ביקר במקום וכתב: "כאן ראיתי כמה גתות עתיקות חצובות בסלע ושרידי בניין שפיארו לפנים עמודים ודומה שהיה בית-כנסת בימי קדם. אכן הוא היה מכוון מדרום לצפון, ככיוון הרגיל של בתי-הכנסת הקדומים בארץ-ישראל [...]".

בשנת 1881, צדיקין נסקרה במסגרת "סקר ארץ ישראל המערבית" של הקרן לחקר ארץ ישראל. הסוקרים כתבו כי הכפר "בנוי מאבן, ויש בו הרבה בתים הרוסים; חיים בו כ-150 מתואלים; הוא מוקף בתאנים, גנים ואדמה פורייה המתאימה לחקלאות. מקור המים בכפר מבורות מים וממעיין עין אל תוזה". עוד הם ציינו: "יש שרידים של אתר נוצרי קדום בכפר הזה; כמה אבנים מסותתות ועליהן צלבים מפוזרות באתר; יש גם בורות מים חצובים, קברים, בתי בד וגתות. האתר הקדום שכן לצפונו של הכפר בן-זמננו".

### לבנון

במאי 1988, במסגרת המאבק בין שתי המיליציות השיעיות אמל וחזבאללה, תקפו כוחות של אמל את כוחות חזבאללה בצדיקין. לאחר שלושה ימי לחימה, בהם נהרגו כחמישים איש, הצליחו לוחמי אמל לכבוש את העיירה. באותה העת היה זה המעוז האחרון של חזבאללה בדרום לבנון.

בנובמבר 2011 אירע פיצוץ במחסן תחמושת של חזבאללה בחורשה סמוך לעיירה.

ב-19 במאי 2021, במהלך מבצע שומר החומות, שוגרו מצדיקין ארבע רקטות אל עבר צפון הארץ. כיפת ברזל יירטה רקטה אחת, אחרת נפלה בשטח פתוח ושתיים נוספות נפלו בים. צה"ל השיב באש תותחים לכיוון מקור הירי, ככל הנראה בפאתי צדיקין.

הערות שוליים
------------

1. ↑  Hütteroth and Abdulfattah, 1977, p. 179
2. ↑  Note that Rhode, 1979, p. 6 (אורכב 10.10.2016 בארכיון Wayback Machine) writes that the register that Hütteroth and Abdulfattah studied was not from 1595/6, but from 1548/9
3. ↑  ויקטור גרן, תרגום: חיים בן־עמרם, **תיאור גיאוגרפי, היסטורי וארכיאולוגי של ארץ ישראל**, כרך ז': הגליל (ב), ירושלים: יד יצחק בן־צבי, תשמ"ז, עמ' 216
4. ↑  Conder and Kitchener, 1881, SWP I, p. 94. תרגום חופשי לעברית
5. ↑  Conder and Kitchener, 1881, SWP I, p. 138. תרגום חופשי לעברית
6. ↑  Hirst, David (2010) *Beware of Small States. Lebanon, battleground of the Middle East.* Faber and Faber. ISBN 978-0-571-23741-8 p.235
7. ↑  רועי נחמיאס ודודי כהן, דיווח בלבנון: פיצוץ במחסן נשק של חיזבאללה, באתר ynet, 23 בנובמבר 2011
8. ↑  "Four rockets launched from Lebanon to Israel, Lebanese security sources". *Reuters*. 2021-05-19. נבדק ב-2021-05-19.
9. ↑  אזעקות בקריות ובעכו, רקטות התפוצצו באשדוד ללא נפגעים | עדכונים שוטפים, באתר ynet, 19 במאי 2021
10. ↑  Gross, Judah Ari (2021-05-19). "Israeli military firing at source of rocket attacks in Lebanon". *www.timesofisrael.com* (באנגלית אמריקאית). נבדק ב-2021-05-19.`{{cite web}}`: תחזוקה - ציטוט: url-status (link)
כרזת יום הים 1938מצעד הקדטים של "זבולון" ב**יום הים** הראשון בארץ ישראל. בי"ס ימי ראשון בא"י, יוזם חג יום הים. ת"א 29 מאי 1932**יום הים** היה בתקופת היישוב ובראשית ימי מדינת ישראל יום חגה של הימאות העברית. הוכרז בשנת 1936 על ידי מחלקת הים של הסוכנות היהודית כיום חג קבוע לתאריך כ"ג באייר מדי שנה, וצוין בארץ ישראל ובתפוצות.

היסטוריה
--------

יום הים הראשון נערך באביב שנת ה'תרצ"ב (29 במאי 1932) ביוזמת אגודת יורדי ים זבולון. האגודה הימית הארץ ישראלית קבעה את יום הים בתל אביב ב-7 באוגוסט 1932. ב-17 באוקטובר 1935 התקיים יום הים של הנוער העובד בחיפה. 

ב-28 במאי 1936 צויין "יום הים" כחלק מאירועי יריד המזרח. ב-19 במאי 1937 (ט' סיון תרצ"ז) צוין יום הים במלאת שנה לפתיחת נמל תל אביב. 

את חגיגות יום הים חגגו עד שנות החמישים, אז גווע המנהג במקביל להופעת מועדים לאומיים-אזרחיים אחרים.

באפריל 2018 החל מועדון Kayak4All סניפה היפואי של אגודת יורדי ים זבולון, להחזיר את יום הים לציבור בישראל, במתכונת חג הים ברשתות החברתיות.

אירועי יום הים
--------------

יום הים היה חגיגה חופית ימית וכן צוין בערי ישראל ובקהילות היהודים בתפוצות. ביום זה סופר בהרחבה ובהדגשה על העשיhה הימית העברית בארץ ישראל ובתפוצות (בבתי ספר לימאות עברית באנגליה, צרפת, איטליה ורוסיה). מטרת החג הייתה להגברת המודעות לימאות, לצורך ביורדי ים בכל המקצועות והרמות, ולקצונה ימית כדרך חיים.

אירועי יום הים התפתחו והתרחבו לאורך השנים, וכללו תערוכות של ציוד ואמצעים ששימשו את הימאות העברית כגון כלי שיט, עזרי ניווט, דגלים ועוד; נערכו מפגני שיט של חניכי האגודות הימיות, והתקיימה פעילות הסברה חינוכית בבתי הספר. העיתונות והרדיו גויסו לסקירה נרחבת על תקומת הימאות העברית ויצירת צי עברי. בבתי הכנסת נערכו תפילות למען יורדי הים ולזכרם של חלוצים, ואורגנו סיורים בנמלים וביקורים ביישובי דיג. כמו כן נערכו מצעדים, מסיבות, תוכניות אמנותיות ותערוכות אמנות שעיסוקם בים ובספנות.

לוגו חג הים אשר הופק להשקת החג המחודש באפריל 2018.לוגו חג הים

מקורות
------

* "ים - גליונות החבל הימי לישראל" חוברת ו'-ז'(נ"ח-נ"ט), שנה חמישית אדר ניסן תש"י, מרץ אפריל 1950, עמוד 36

קישורים חיצוניים
----------------

ויקישיתוף מדיה וקבצים בנושא **יום הים** בוויקישיתוף
* ד"ר מאיר גורביץ, היקיצה הימית, דבר, 19 במאי 1937
* ד"ר מאיר גורביץ, היקיצה הימית - המשך, דבר, 19 במאי 1937
* סרטונים מצעד יום הים בחיפה, **1947**, באתר ארכיון הסרטים הישראלי בסינמטק ירושלים
* סרטונים מצעד יום הים בתל אביב, **1950**, יומני כרמל
* חבל ימי לישראל - יום חיל הים, כרזה באתר הספרייה הלאומית
* שי שמש, חג הים חוזר, זווית, 17 במאי 2018

הערות שוליים
------------

1. ↑  יום הים בתל אביב, דואר היום, 5 באוגוסט 1932
2. ↑  יום הים, דבר, 17 באוקטובר 1935
3. ↑  היום יום הים, דואר היום, 28 במאי 1936  
יום הים בתל אביב, דואר היום, 29 במאי 1936  
יום הים ביריד המזרח, הארץ, 29 במאי 1936
4. ↑  עם מלאת שנה לנמל תל־אביב, דבר, 19 במאי 1937
5. ↑  חג הים, פייסבוק
מפת צינורות הנפט של "קולוניאל פייפליין" בדרום-מזרח ארצות הברית.
ב-7 במאי 2021 התרחשה **מתקפת סייבר** נגד חברת הנפט האמריקאית **קולוניאל פייפליין (אנ')**, המספקת נפט ומזוט בעיקר לדרום-מזרח ארצות הברית (אנ'). יממה לפני כן נגנבו נתונים בנפח 100 ג"ב משרתי החברה. המתקפה בוצעה באמצעות תוכנת כופר ששיתקה את ציוד המחשוב המנהל את צינור הנפט המרכזי של החברה. כתוצאה מכך, החברה עצרה את כל פעולותיה למשך מספר ימים, עד להתאוששות מהמתקפה.

נשיא ארצות הברית ג'ו ביידן הכריז על מצב חירום ב-9 במאי. מתקפה זו היא מתקפת הסייבר הגדולה ביותר על תשתיות נפט בארצות הברית אי-פעם. לדברי ה-FBI ומקורות נוספים, קבוצת "DarkSide" היא האחראית לתקיפה.

רקע
---

חברת הנפט האמריקאית קולוניאל פייפליין (אנ'), שבסיסה ביוסטון שבטקסס, מספקת בנזין, סולר ודלק סילוני באזור המשתרע מטקסס ועד ניו יורק. כ-45% מסך כל הדלקים הנצרכים בחוף המזרחי מגיעים דרך צינור הנפט של החברה.

מתקפת הסייבר התרחשה על רקע חששות גוברים מתקיפת מערכות תשתית, לאחר מספר תקיפות בולטות שהתרחשו לפני כן, בהן מתקפת הסייבר על הממשלה הפדרלית של ארצות הברית שהתרחשה בדצמבר 2020 ופגעה בגופי ממשל רבים, בהם מחלקת האוצר של ארצות הברית, מחלקת האנרגיה והמחלקה לביטחון המולדת.

השפעה
-----

לאחר דיווח של נציגי החברה כי הרשת הארגונית נפגעה מהתקפת תוכנת כופר, החברה סגרה את צינור הנפט כאמצעי זהירות, מפאת החשש לתקיפות נוספות שעלולות לפגוע בתפקוד הצינור.

התוקפים הצליחו לגנוב נתונים משרתי החברה בנפח של כ-100 ג"ב ואיימו לפרסם אותם באינטרנט אם הכופר לא ישולם.

המתקפה גרמה למחסור בדלק מטוסים בנמל התעופה הבינלאומי הרטספילד-ג'קסון אטלנטה ובנמל תעופה בשארלוט (קרוליינה הצפונית). כתוצאה מכך חברת התעופה אמריקן איירליינס נאלצה לשנות זמני ומסלולי טיסות.

כמו כן נרשם מחסור בדלק בתחנות הדלק באלבמה, פלורידה, ג'ורג'יה, קרוליינה הצפונית וקרוליינה הדרומית. מחירי הדלק עלו במדינות אלה, והחלה בהלת קניות של דלק. ב-9 במאי הכריז נשיא ארצות הברית ג'ו ביידן על מצב חירום, המאפשר הובלת דלק ללא מגבלות כדי להתגבר על המחסור.

תגובות
------

לטענת הנשיא, ג'ו ביידן, ישנן עדויות לכך שקבוצת ההאקרים הרוסית "DarkSide" ביצעה את התקיפה, ולפיכך "יש לממשלת רוסיה אחריות מסוימת לטפל בתקרית".

שיתוף פעולה של ה-FBI, הסוכנות לביטחון לאומי וחברות פרטיות לאבטחת מידע עצרו את מתקפת הסייבר, בין השאר בעזרת כיבוי שרתים חשובים.

ב-12 במאי חודשה באופן חלקי פעילות צינור הנפט.

קישורים חיצוניים
----------------

ויקישיתוף מדיה וקבצים בנושא **מתקפת הסייבר על קולוניאל פייפליין** בוויקישיתוף

הערות שוליים
------------

1. ↑  יוסי הטוני, ‏כיצד הותקף בסייבר צינור הנפט הגדול במזרח ארה"ב?, באתר "אנשים ומחשבים", 13 במאי 2021.
2. ↑  בעקבות מתקפת סייבר: חברת הולכת הדלקים הגדולה בארה"ב משותקת, באתר כלכליסט, 8 במאי 2021.
3. ↑  חשש ממחסור בדלק בארה"ב: האקרים השביתו צינור ענק, באתר ynet, 10 במאי 2021.
4. ↑  אתר למנויים בלבד בלומברג, כך שובשה מתקפת הסייבר על צינור הדלק הגדול בארה"ב, באתר TheMarker‏, 11 במאי 2021.
**לידה כואבת** (באנגלית: **Labor Pains**) הוא סרט קומדיה רומנטית אמריקאי משנת 2009 בבמויה של לארה שפירו, עם לינדזי לוהן ולוק קירבי בתפקידים הראשיים.

העלילה היא על עובדת שעומדת לפני פיטורים ומתחזה לאישה בהריון כדי להישאר בתפקידה.

תקציר העלילה
------------

ת'יאה קלייהיל (לינדזי לוהן) עובדת כמזכירה בחברת הוצאה לאור סטיינוולד המנוהלת על ידי ג'רי סטיינוולד (כריס פרנל) ואחיו ניק (לוק קירבי). היא גרה עם אחותה המתבגרת אמה (ברידג'יט מנדלר) ומתקשה לגמור את החודש, לשלם שכר דירה ולתמוך באחותה.

היא מאחרת לעבודה וננזפת על ידי הבוס ג'רי (כריס פרנל) וכשהוא מאזין בשירותים לשיחתה עם העובדת ליסה (שריל היינס) הוא שומע את ת'יאה אומרת שהיא שונאת אותו. הוא קורא לה לחדרו ומפטר אותה אך היא אומרת לו שהיא בהריון והוא לכן אינו רשאי לפטרה. היא אומרת שהאב הוא ידידה מיילס (אהרון יו).

כעת כל העובדים מתייחסם אליה בנימוס ובחיבה כמו לאישה הרה. עם הזמן כאשר היא צריכה להראות שבטנה תופחת היא גונבת כרס ממולא בצמר גפן מבובת ראווה וקושרת אותו סביב מתניה.

ג'רי עוזב לזמן מה את משרדו וממנה את ניק למנהל זמני. ניק לעומתו מחבב את ת'יאה ומטיל עליה לערוך את ספרה של סוזי קוונדיש (בוני סומרוויל) על תקופת הלידה. ת'יאה הופכת ממזכירה לעורכת, בטנה הולכת ותופחת. היא אף מזמינה את קריה למסיבת טרום לידה.

אמה כועסת עליה וקורעת את ה"כרס" שלה ות'יאה מחליפה זאת בבלון. בעת השקת הספר מגיע ג'רי שמבטל הכל. ת'יאה מתנפלת עליו בכעס, והבלון מתפוצץ והכרס נעלמת...

ניק הנדהם מנתק קשר אתה אבל ת'יאה מתחילה במסע פרסום ושיווק הספר יחד עם אחותה. היא מוזמנת לראיון לטלוויזיה בו נוכח בקהל גם ניק. ת'יאה מספרת על הספר וניק מוסיף. הספר הופך לרב מכר ות'יאה וניק מתאהבים בשנית.

כעבור שנתיים ת'יאה היא אשתו של ניר ונמצאת בסוף ההריון. היא חשה בצירי לידה וכל אנשי המשרד מלווים אותה לאמבולנס.

צוות השחקנים
------------

| שם השחקן/ית | שם הדמות | הערות |
| --- | --- | --- |
| לינדזי לוהן | ת'יאה קלייהיל |  |
| לוק קירבי | ניק סטיינוולד |  |
| כריס פרנל | ג'רי סטיינוולד | מנהל חברה |
| ברידג'יט מנדלר | אמה קליינהיל |  |
| שריל היינס | ליסה | פקידה בחברה |
| וילי גרסון | קארל |  |
| בוני סומרוויל | סוזי קוונדיש |  |
| ג'נין גרופלו | מראיינת בטלוויזיה |  |
| אהרון יו | מיילס | ידיד של ת'יאה |
| קווין קובאיס | גרג | פקיד בחברה |
| טרייסי אליס רוז | כריסטין | פקידה בחברה |
|

קישורים חיצוניים
----------------

* קדימון ללידה כואבת, באתר יוטיוב
* הסצנה הסופית של לידה כואבת, באתר יוטיוב
המונח "נסיכה אמריקאית יהודייה" זכה לפופולריות בין היתר בזכות ספרו של הרמן ווק "מרג'ורי מורנינגסטאר" (אנ') שיצא לאור בשנת 1955
**נסיכה אמריקאית יהודייה** (באנגלית: **Jewish-American princess**; בראשי תיבות: **JAP**, "ג'אפ") הוא מונח סלנג אמריקני המתאר סטריאוטיפ של נשים אמריקאיות-יהודיות. יהודי דרום אפריקה משתמשים במילה "קוגל" (Kugel) במשמעות דומה. זהו אחד מהסטריאוטיפים היהודיים המוכרים והנפוצים ביותר.

המונח בא לתאר נשים אמריקאיות-יהודיות ממעמד בינוני-גבוה. לפי הסטריאוטיפ, ג'אפ היא אישה אנוכית, מפונקת, חדורת תחושת זכאות ומרוכזת בעצמה, שכל מעייניה נתונים לתרבות חומרית ולהשגת סטטוס חברתי. הג'אפ תעדיף להתחתן עם גבר עשיר שיאפשר לה לא לעבוד לפרנסתה ובמקום זאת להתעסק ב"שופינג", בטיפוח המראה החיצוני ובניסיון להשיג סטטוס חברתי יוקרתי כחלק מהניסיון להידמות ל-WASP‏ (White Anglo-Saxon Protestant).

מקור הסטריאוטיפ הוא בהגירה היהודית הגדולה לארצות הברית בסוף המאה ה-19 ובראשית המאה ה-20; המהגרים היהודים, שמבחינה מעמדית השתייכו למעמדות הנמוכים, שאפו להגשים את החלום האמריקאי ולהשתלב במעמד הבינוני-גבוה של אמריקה ובתרבות ה-WASP. המונח קנה אחיזה בשפה המדוברת הודות לספרים כגון "מרג'ורי מורנינגסטאר" (אנ') של הרמן ווק משנת 1955 ו"היה שלום קולומבוס" של פיליפ רות, שהתפרסם בשנת 1959.

קישורים חיצוניים
----------------

* חיים הנדוורקר, הקלפטע לבשה פראדה, באתר הארץ, 9 ביוני 2006
* מאמר בנושא, nytimes
פירוש נוסף ערך זה עוסק באי במצרים. אם התכוונתם לרצועת שטח באפריקה הגובלת במדבר סהרה בצפונה, ראו סאהל.

**סֶהֶל** (או **סהייל**) הוא אי מצרי השוכן על שפת הנילוס, 3.2 ק"מ דרום-מערבית לאסואן בדרום מצרים. זהו אי רחב ידיים, והוא נמצא בערך בחצי הדרך בין העיר אסואן לסכר אסואן הנמוך.

רוחבו של האי כשלושה רבעים מרוחב הנילוס, והוא האי המשמעותי הראשון דרומית לאשד הראשון של הנילוס. הוא נמצא מעט צפונית לסכר אסואן הנמוך (שנפתח ב-1902). במורד הנהר, ישנם איים משמעותיים נוספים כמו סלוגה, אמבונרטי, יב ולבסוף אל נבטאט. סביבם פזורים כמה איים קטנים יותר.

אסטלת הרעב בסהל
האי נזכר במקורות קדומים בשם סטט, והוא כולל אתרי ארכאולוגיה רבים, לרבות מקומות מקודשים, כמו מקדשה של ענקת, אלת המים המצרים, ואלת אשדות הנילוס. במצרים העתיקה היו בסהל כמה מחצבות גרניט פעילות, וישנן כתובות רבות החרוטות על סלעי הגרניט באי. פעמים רבות כתובות אלו נחרטו על ידי נוסעים שסימנו במקום את תחילת או סוף מסעם לנוביה. בסהל ישנן גם מספר כתובות מפורסמות המתעדות אירועים היסטוריים בתולדות מצרים העתיקה. אחת מכתובות אלו היא אסטלת הרעב, שבע שנות בצורת ורעב בתקופת שלטונו של המלך ג'וסר מהשושלת השלישית ששלט במצרים במחצית הראשונה של המאה ה-27 לפנה"ס.

קישורים חיצוניים
----------------

ויקישיתוף מדיה וקבצים בנושא **סהל** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007561761405171

 |
**קליקסטוס השני** (בלטינית: **Callixtus II**;‏ 1065 – 13 בדצמבר 1124) היה האפיפיור מ-1 בפברואר 1119 עד מותו.

ביוגרפיה
--------

גי דה בורגונדי נולד בשנת 1065 בקינגי, והיה בנו של גיום הראשון, רוזן בורגונדיה, שהיה אחד השליטים העשירים ביותר באירופה. הוא החל בקריירה רוחנית וב-1088 מונה לארכיבישוף של וינה, שהשתייכה לאימפריה הרומית הקדושה. עבור השלטון החילוני על אדמות הארכיבישופות שלו, הוא היה אדון פיאודלי של היינריך החמישי, קיסר האימפריה הרומית הקדושה.

לאחר מותו של האפיפיור גלסיוס השני, הוא נבחר לאפיפיור ב-2 בפברואר 1119, ואימץ את השם **קליקסטוס השני**. בשנת 1120 הוא הוציא בולה אפיפיורית, שבה הוצגה עמדתה הרשמית של האפיפיורות ביחס ליהודים. היא התעוררה בעקבות מסע הצלב הראשון, שבמהלכו נטבחו באירופה למעלה מחמשת אלפים יהודים. הבולה נועדה להגן על היהודים וחיזקה את עמדתו של האפיפיור גרגוריוס הראשון, שהיהודים זכאים "ליהנות מחירותם החוקית". הבולה אסרה על נוצרים, לכפות על יהודים להתנצר, לפגוע בהם, לקחת את רכושם, לפגוע בחגיהם, או להשחית את בתי הקברות שלהם. באפריל 1121 הוא נידה את האנטי-אפיפיור גרגוריוס השמיני, והיינריך החמישי כלא אותו עד למותו.

ב-23 בספטמבר 1122 נחתם הסכם וורמס לפיו הכנסייה היא זו שממנה את הבישופים, אך לקיסר יש את הזכות להיות נוכח בבחירה, ולהיות הקול המכריע במקרה של חוסר הכרעה. האפיפיור ביטל גם את נידויו של היינריך. הסכם זה סיים למעשה את המאבק הממושך בין הכנסייה והאימפריה הרומית הקדושה.

ב-13 בדצמבר 1124 מת קליקסטוס ברומא, ובמקומו נבחר לאפיפיור הונוריוס השני.

קישורים חיצוניים
----------------

ויקישיתוף מדיה וקבצים בנושא **קליקסטוס השני** בוויקישיתוף
* קליקסטוס השני, באתר "Find a Grave" (באנגלית)
* קליקסטוס השני, באתר אנציקלופדיה בריטניקה (באנגלית)

|  |  |  |
| --- | --- | --- |
| **הקודם**:**גלסיוס השני** | **אפיפיור(רשימת האפיפיורים)** | **הבא**:**הונוריוס השני** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007397415605171
* BNE: XX888702
* BnF: cb13196675m (data)
* CANTIC: a10441888
* CiNii: DA05585921
* GND: 118518453
* ICCU: PUVV239028
* ISNI: 0000 0004 4888 9216
* LCCN: n79108027
* NKC: kup19980000013231
* NTA: 07351487X
* SELIBR: 207001
* SUDOC: 035566078
* VcBA: 495/569
* VIAF: 97716484
* WorldCat: lccn-n79108027

 |
פירוש נוסף ערך זה עוסק במצווה הנכללת בגמילות חסדים. אם התכוונתם למשמעות אחרת, ראו ביקור חולים (פירושונים).

כיום מקובל להביא לחולה מתנה סמלית כאיחולי החלמה מהירה; כאן דוגמה לכך - כרטיסי ברכה וזרי פרחים בחדרו של חולה
**ביקור חולים** היא מצווה הנכללת בגמילות חסדים ועניינה לבקר אצל החולה, להשתתף בצערו, לשפר את מצב רוחו, לבדוק אם נזקק לדבר מה ולעזור בכך.

מקורות למצווה זו בתנ"ך הם התגלותו של אלוהים לאברהם בעת שהיה בתקופת החלמה לאחר שמל את עצמו, וביקורו של הנביא ישעיהו אצל חזקיהו מלך יהודה כאשר חלה (מלכים ב', פרק כ' א').

חז"ל מפרשים את הפסוק על אברהם אבינו: "כִּי יְדַעְתִּיו לְמַעַן אֲשֶׁר יְצַוֶּה אֶת בָּנָיו וְאֶת בֵּיתוֹ אַחֲרָיו וְשָׁמְרוּ דֶּרֶךְ ה' לַעֲשׂוֹת צְדָקָה (ספר בראשית פרק י"ח י"ט) - זו ביקור חולים (מדרש רבה, בראשית, פרשה מט פסקה ד). 

ואת הפסוק "את הדרך ילכו בה" (שמות יח, כ), הם דורשים **ילכו** - זה ביקור חולים (תלמוד בבלי, מסכת בבא מציעא ל/ב). הם גם הפליגו בחשיבות מצווה זו, ואמרו שכל המבקר את החולה נוטל אחד משישים מחוליו, ישנו דגש מיוחד בביקור על "בן גילו" דווקא, שכנראה במקרה כזה יש לחולה ניחומים יתרים. בדיון בכלל זה שואלים: אם כך, יבואו שישים איש וירפאהו, ועונים שכל מבקר נוטל אחד משישים ממה שנשאר.

עוד נקבע שמצווה זו היא מהדברים שאין להם שיעור מבחינת כמותה, ואפשר לקיימה פעמים רבות ביום, אפילו אצל אותו חולה (תלמוד בבלי, מסכת נדרים דף לט/ב). היא גם נקבעה כדברים שהאדם אוכל פירותיהם בעולם הזה, והקרן קיימת לו לעולם הבא. בתלמוד ישנם כמה וכמה סיפורים על חכמי ישראל שביקרו חולים ואף עזרו לריפוים.

בספר "סדר היום" הושם דגש על חשיבות החיזוק הנפשי, השבת נפשו של החולה, ניחומו והקלת חוליו מעליו. ואילו בספר חכמת אדם נכתב שעיקר המצווה הוא להתפלל על החולה ולבקש עליו רחמים. כמו כן נכתב, כי יש לסייג חולים שאין לבקר אצלם, כמו אלו שמתביישים במחלתם, או כאלה שהביקור הוא לטורח להם. במקרה כזה, הולכים לביתם, אך לא נכנסים לחדרם, שואלים לשלומם ובודקים אם ניתן לסייע. עוד עולה מספר זה, כי מינו בקהילה היהודית (ברלין) אדם שהיה ממונה על ביקור חולים, הנקרא "גבאי ביקור חולים".

ראו גם
------

* ליצנות רפואית
* עמותת משען לחולה

קישורים חיצוניים
----------------

* אוריאל בנר, מצוות ביקור חולים - הגדרת "חולה", באתר "דעת"
* הרב ישראל דנדרוביץ, ‏**הימנעות ממצות ביקור חולים**, **המעין** גליון 200, טבת תשע"ב, עמ' 147-154
* הערך "ביקור חולים", באתר המכלול
* ביקור חולים (הלכה), דף שער בספרייה הלאומית
* מאמרים בנושא ביקור חולים, באתר ספריית אסיף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007495463305171

 |
**יאיר שֶטבּוּן** (נולד ב-28 בדצמבר 1982) הוא פוליטיקאי, מנהל ואיש ציבור ישראלי, המשמש ראש עיריית אריאל.

ביוגרפיה
--------

שטבון נולד למשפחת עולים יהודים צרפתיים. אביו הוא ד"ר ישראל שטבון, קרדיולוג בכיר בבית החולים מאיר בכפר סבא, ואמו היא דבורה, אופטומטריסטית שעלתה ממרוקו. אחיו, הוא חבר הכנסת לשעבר יוני שטבון. בימי נערותו, למד בישיבת בני עקיבא נתניה ובישיבה לצעירים בירושלים, ולאחר מכן בישיבה הגבוהה באיתמר כשנתיים, והתגייס לצה"ל. שירת ביחידת דובדבן ויצא לקורס קצינים, ולאחר שירות קבע כמפקד הוא המשיך להתנדב למילואים כסגן מפקד גדוד בחטיבת הקומנדו ביהודה ושומרון ולאחר מכן ברצועת עזה במהלך מלחמת חרבות ברזל. ב-2021, נבחר על ידי מפקד האוגדה כמצטיין יום העצמאות.

לאחר שחרורו מצה"ל, שטבון למד מספר שנים בישיבה לבוגרי צבא בעלי, ובמקביל פנה לתחום החינוך הבלתי פורמלי. בין היתר, היה בין המקימים הרבים של פרויקט "מסע ישראלי". לאחר שלמד תואר ראשון בחינוך, שטבון החל לעבוד כמורה וכמחנך בישיבה תיכונית בנתניה, ובחלוף הזמן התקדם לתפקיד רכז חברתי וסגן מנהל. מאוחר יותר, הצטרף לרשת "אמית" והחל לנהל את בית הספר השש שנתי, חטיבת ביניים ותיכון, "אמית אלירז" בפתח תקווה, ממחזור ב' ועד למחזור ח'. לאחר שבע שנים, שטבון עזב את בית הספר לטובת הקמת קריית חינוך בשומרון, "אמית ברוכין".

בבחירות לרשויות המקומיות שנערכו ב-2018, שטבון התמודד למועצת העיר אריאל בראשות סיעה מקומית של "הבית היהודי" שזכתה לשני מושבים.

בבחירות שנערכו ב-2024, שטבון הציג את מועמדותו לראשות העיר ורץ בסיעה עצמאית חדשה בשם "אריאל – הדור הבא". בבחירות למועצת העיר, רשימתו זכתה למספר הקולות השני הגבוה ביותר וקיבלה 3 מושבים (מתוך 13). בבחירות לראשות העיר, שטבון זכה למספר הקולות השני הגבוה ביותר עם 24% תמיכה, לאחר אורן חזן שהשיג 25% ולפני רועי מוסט שהשיג 23%. בזכות פער של 92 קולות ממוסט, שטבון עלה לסיבוב השני מול חזן – בו הוא זכה לתמיכת כל שאר מועמדי הסיבוב הראשון, וניצח עם 63.4% לעומת 36.6% לחזן.

ב-31 במרץ 2024 נשבע אמונים לתפקיד ראש עיריית אריאל, יחד עם הקואליציה שבנה: שירה דקל כץ ואירנה רבינוביץ' מסיעתו "אריאל – הדור הבא"; אלה ויינר, עמי אברמן ואיריס אלון מטעם "הסיעה לעשייה" ויחיאל טוהמי, חבר מועצה בודד שפרש מסיעת "אריאל אחת בראשות רועי מוסט". חברי האופוזיציה הם אורן חזן, נעמי ירקוני ויוסי שמאי מסיעת "אריאל חזקה בראשות אורן חזן" ורועי מוסט מ"אריאל אחת בראשות רועי מוסט".

שטבון נשוי למוריה, מדענית ואחות, ואב לחמישה. מתגורר באריאל.

קישורים חיצוניים
----------------

 אתר האינטרנט הרשמי של יאיר שטבון

* 

* יאיר שטבון, ברשת החברתית פייסבוק

* יאיר שטבון, ברשת החברתית טיקטוק

הערות שוליים
------------

1. ↑  שמעון כהן, רס"ן יאיר שטבון, סמג"ד בחטיבת הקומנדו: "ביו"ש נתקלנו במחבלים יותר מבחאן יונס", באתר ערוץ 7, 11 בפברואר 2024
2. ↑  גיא עזרא, ‏יאיר שטבון נבחר לראשות העיר אריאל, באתר "סרוגים", 10 במרץ 2024
**דוס אוחוס** (בספרדית: **Dos Ojos**, מילולית: "זוג עיניים"; רשמית **סיסטמה דוס אוחוס**, **Sistema Dos Ojos**) היא מערכת מערות מוצפות הממוקמות בצפון טולום, על החוף הקריבי של חצי האי יוקטן, במדינת קינטנה רו, מקסיקו. חקר המקום החל בשנת 1987 ועודנו ממשיך. החלק שנסקר במערכת המערות הוא בהיקף של 82 ק"מ וידוע על 28 כניסות בולענים, שנקראות בשפה המקומית סנוטות.

דוס אוחוס משתרעת במקביל ומצפון למערכת המערות סאק אקטון. דוס אוחוס נמנית עם עשרת, אם לא בין שלוש, מערכות המערות התת-ימיות הארוכות ביותר בעולם מאז שנות ה-80. דוס אוחוס מכילה את קטע המערה הידוע העמוק ביותר קינטנה רו שעומקו 119.1 מטר הנמצא ב"בור" שהתגלה בשנת 1996 על ידי חוקרי המערות שעשו את כל הדרך מהכניסה הראשית כ-1,500 מטר משם. הקטעים העמוקים כוללים את "חדר וקולה", "המעבר מעבר לבסיס הראשי", "חדר ג'יל" ו"מעבר הדור הבא". באוגוסט 2012 דוס אוחוס חוברה בדרך היבשה לסיסטמה סאק אקטון. במרץ 2014 האורך הכולל של המערכת המשולבת הוערך ב-319.05 מטרים.

השם דוס אוחוס מתייחס לשתי סנוטות שכנות המתחברות לתוך חלל מערה גדול מאוד, המשותף בין השתיים. שתי סנוטות אלה נראות כמו זוג עיניים גדולות לתוך קרקע. חקר מערכת המערות במקור החל דרך סנוטות אלה. מערכת המערות התת-קרקעיות של דוס אוחוס הוצגה ב-2002 בסרט IMAX, *מסע לתוך מערות מדהימות*, וב-2006 ב-BBC/ערוץ דיסקברי בסדרת *עולם מופלא*. חלקים מהסרט ההוליוודי מ-2005 *המערה* צולמו במערכת המערות דוס אוחוס.

טמפרטורת המים היא 25 מעלות צלזיוס לאורך כל השנה, והעומק המרבי ליד הסנוטות בדוס אוחוס הוא כ-10 מטרים. המים צלולים במיוחד כתוצאה של מי גשמים שעוברים סינון דרך אבן גיר, ושיש מעט מאוד עפר באזור זה היות שאבן הגיר מאוד טהורה.

עולם החי
--------

ישנם כמה סוגים של דגים חיים במערה, כשהאורך של רובם לא עולה על 10 סנטימטרים, ולפחות שני מינים של שרימפס החי במים מתוקים.

תיירות
------

הסנוטות של דוס אוחוס הן אתר פופולרי לשנורקלינג ולצלילת מערות בו מבקרים בדרך כלל מאה או יותר תיירים ביום. רוב הצלילות הן בעומק 5–7 מטרים. צלילת המערות המודרכת כוללת על פי רוב שתי צלילות ביום אחד, באורך 45 דקות כל אחת בתוספת מרווח של 60 דקות על פני השטח. ניתן לעבור מתחת למים לתוך סנוטה נוספת סמוכה בשם "מערת העטלף", שגם היא משמשת לשנורקלינג. הראות טובה, ובדרך כלל מוגבלת על ידי האור הזמין מאשר שקיפות המים.

שיא צלילה חופשית
----------------

ב-3 בנובמבר 2010, דוס אוחוס אירחה את שבירת השיא של קרלוס קוסטה בצלילה חופשית. קוסטה שחה 150 מטר בנשימה אחת והפך למחזיק שיא גינס על "המרחק הארוך ביותר שנשחה מתחת למים בנשימה אחת (מים פתוחים)".

לקריאה נוספת
------------

* סטיב ג'רארד (2000). *הסנוטות בריביירה מאיה*. ISBN 0-9677412-0-3. *גרסה מקוונת*. אוחזר ב-13 בינואר 2011.

קישורים חיצוניים
----------------

ויקישיתוף מדיה וקבצים בנושא **סיסטמה דוס אוחוס** בוויקישיתוף
* הסנוטה בדוס אוחוס
* צלילה בדוס אוחוס

הערות שוליים
------------

1. 1 2 3 4  "List of Long Underwater Caves in Quintana Roo Mexico". *Quintana Roo Speleological Survey*. National Speleological Society.
2. ↑  Bob Gulden, Jim Coke. "World longest underwater caves". NSS Geo2 Committee on Long and Deep Caves.
3. ↑  Guinness World Records
גבישי סלניט ממכרה נאיקה
**מערת הקריסטלים** (בספרדית: **Cueva de los Cristales**) היא מערה המחוברת למכרה נאיקה 300 מטר מתחת לפני האדמה בנאיקה, במדינת צ'יוואווה שבמקסיקו. האולם המרכזי מכיל גבישי סלניט ענקיים (גבס, CaSO4·2 H2O), מהגבישים הטבעיים הגדולים ביותר שנמצאו אי פעם. הגביש הגדול ביותר שנמצא במערה הוא באורך 11 מטר, בקוטר 4 מטרים ומשקלו 55 טון. המערה חמה בצורה קיצונית והטמפרטורות בה מגיעות ל-58 מעלות צלזיוס עם 90 עד 99 אחוזי לחות. תנאים אלה מקשים על חקר המערה. ללא ציוד הגנה מתאים אנשים מסוגלים לסבול כ-10 דקות חשיפה בלבד.

קבוצת מדענים בשם "פרויקט נאיקה" מעורבת בחקר המערות באזור המכרה.

היווצרות הגבישים
----------------

מכרה נאיקה שוכן באזור געשי. מתחת למערה רוחשת מגמה אשר מחממת אותה. במשך כחצי מיליון שנה הייתה מערה מלאה מים אשר רוויים במינרלים שונים כולל כמויות גדולות של גבס. בזמן הזה, שררה במערה טמפרטורה של מעל 50 מעלות צלזיוס, מה שאיפשר לגבישים להיווצר ולגדול לממדים ענקיים.

גילוי
-----

בשנת 1910 כורים גילו מערה מתחת לעבודות הכרייה בנאיקה, מערת החרבות (Cueva de las Espadas). המערה ממוקמת 120 מטר מעל מערת הקריסטלים ומכילה גבישים קטנים ומרהיבים (באורך של כמטר אחד). הגבישים לא גדלו מעבר לכך מפני שהטמפרטורה במערה זו אינה גבוהה מספיק.

מערת הקריסטלים התגלתה בשנת 2000 על ידי כורים שחפרו מעבר חדש. המערה היא חור בצורת פרסת סוס בתוך סלע הגיר. הרצפה שלה מכוסה בגושי גבישים שטוחים. גבישי ענק יוצאים מבלוקים אלו ומרצפת המערה. הגישה למערה אפשרית כיום מכיוון שחברת הכרייה שואבת את המים ומונעת מהם למלא את המערה. לו השאיבה הייתה נעצרת, המערה הייתה מתמלאת מחדש. הגבישים נהרסים במגע ממושך עם אוויר, לכן פרויקט נאיקה מנסים לתעד ויזואלית את הגבישים לפני שיהרסו.

אולם נוסף התגלה בחפירות בשנת 2009. המערה החדשה, בשם ארמון הקרח, מצויה בעומק של 150 מטר ואיננה מוצפת, והגבישים בה קטנים בהרבה.

סגירה עתידית
------------

המערה הוצגה בערוץ דיסקברי בתוכנית "נאיקה: מאחורי מערת הקריסטלים" בפברואר 2011. בתוכנית נרמז כי קיימים אולמות נוספים, אך חקר נוסף יצריך הריסה של גבישים. נאמר שם שהמערה לבסוף תסתם מחדש ושפני המים בה יעלו מחדש.

קישורים חיצוניים
----------------

ויקישיתוף מדיה וקבצים בנושא **מערת הקריסטלים** בוויקישיתוף
* מערת הקריסטלים באתר מסע אחר
* Naica Project אתר פרויקט נאיקה
* כתבה באתר של ה-BBC
* כתבה על המערה בערוץ הדיסקברי
* כתבה על המערה בערוץ הנשיונל ג'יאוגרפיק

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 315169642
* WorldCat (עם VIAF): 315169642

 |
**נועם גיל מלמוד** (נולד ב-2 באוגוסט 2002) הוא כדורגלן ישראלי המשחק בעמדת הבלם בהפועל ירושלים.

קריירה
------

מלמוד התחיל את הקריירה שלו בקבוצת הנערים של הפועל קטמון אליה הצטרף כאשר היה בן 13. ב-25 בדצמבר 2019 ערך את הופעת הבכורה שלו בקבוצה בניצחון 1–0 נגד הפועל ראשון לציון כאשר עלה כמחליף בדקה ה-90. עד לסיום העונה רשם 6 הופעות בליגה. עונה לאחר מכן, הצטרף לסגל הקבוצה הבוגרת במדיה רשם 22 הופעות. בסיום העונה העפילה ירושלים לליגת העל אחרי 21 שנות היעדרות. ב-30 באוגוסט 2021 ערך את הופעת הבכורה שלו בליגת העל בתיקו 0–0 נגד הפועל נוף הגליל. ב-7 בינואר 2023 בישל שער שוויון דרמטי לאופק ביטון בדרבי הירושלמי.

ב-23 בספטמבר 2022 ערך את הופעת הבכורה שלו בנבחרת הצעירה בתיקו 1–1 נגד אירלנד במסגרת פלייאוף העלייה לאליפות אירופה בכדורגל עד גיל 21 - 2023.

ב-20 במרץ 2023 מלמוד התמוטט באמצע אימון. דבר שאילץ אותו לעבור שיקום רפואי ארוך שאף היה אמור להוביל לפרישה ממשחק כדורגל. מלמוד חזר למגרשים לאחר שמונה חודשים.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu
* פרופיל, באתר הפועל ירושלים

הערות שוליים
------------

1. ↑  שלומי אהרוני, אחרי 8 חודשים נועם מלמוד חזר לכר הדשא, באתר mynet ירושלים, ‏24 בנובמבר 2023
**שַׁרְשׁוּרִים** (שם מדעי: *Cestoda*) היא מחלקה של תולעים שטוחות טפיליות השוכנות במערכת העיכול של בעלי חיים ובעיקר של בעלי חוליות, ובהם האדם.

מאפיינים
--------

מבנה השרשורים כולל בעיקר מערכת רבייה, ללא מערכת עיכול, מערכת עצבים או מערכת חישה. השרשור סופג את מזונו ממערכת העיכול של הפונדקאי. צורת התולעים במחלקה זו דומה לשרשרת, ומכאן שמה העברי. השרשור בנוי מפרקים רבים, כל הפרקים למעט הראשון הם ברי-ניתוק, ולמעשה ניתן לראות בהם מושבה. אורכן עשוי להגיע לכדי מספר מטרים, והן יכולות לשהות מספר שנים בתוך המעיים של בעלי החוליות בתוכם הן גדלות. מבנה התולעים כולל ראש שמטרתו היצמדות - מתוך הראש יוצאים קרסים שנתקעים בדופן המעי ומונעים את הפרשת התולעים החוצה ביחד עם הפרשות המעי. חלק נוסף במבנה התולעת הוא פרוגלוטידים, פרקים דמויי שקים שמכילים בתוכם אלפי ביציות ותאי זרע. יחידות אלו נוצרות באזור הקדמי של התולעת והן הולכות ומבשילות. היחידות הבשלות, המכילות ביציות מופרות, מתנתקות מקרסיהן ומופרשות בצואה ועלולות להיות מועברות לבעלי חוליות אחרים, מהם גדלים שרשורים חדשים. 

בכמויות גדולות עלולה להיווצר הרעלה עקב שחרור של טוקסינים על ידי התולעים, מה שייצור עלייה ברמת הסוכר ותחושת בלבול.

קישורים חיצוניים
----------------

ויקישיתוף מדיה וקבצים בנושא **שרשורים** בוויקישיתוף
* שרשורים, באתר אנציקלופדיה בריטניקה (באנגלית)
* ד"ר דז'יקובסקי, בעיות נבחרות בפריזטולוגיה הומאנית, הרצאה על טפילים
* שרשורים, באתר ITIS (באנגלית)

* שרשורים, באתר NCBI (באנגלית)

* שרשורים, באתר Animal Diversity Web (באנגלית)

* שרשורים, באתר האנציקלופדיה של החיים (באנגלית)

* שרשורים, באתר GBIF (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007284953705171
* BNE: XX542216
* BnF: cb12123020c (data)
* GND: 4144000-6
* LCCN: sh85022214
* LNB: 000344482
* NKC: ph314910

 |
פירוש נוסף ערך זה עוסק בכדורגלן במדי באייר לברקוזן. אם התכוונתם לכדורגלן בשם זה במדי זניט סנקט פטרבורג, ראו מרקוס ונדל דה סילבה.

**ונדל נסימנטו בורז'ס** (בפורטוגזית: **Wendell Nascimento Borges**, נולד ב-20 ביולי 1993 בפורטלזה שבברזיל), הידוע בכינוי ונדל, הוא כדורגלן ברזילאי המשחק בעמדת המגן השמאלי בפורטו.

קריירת מועדונים
---------------

ונדל גדל בברזיל, ושיחק בנעוריו במועדון איראטי ממדינת פרנה. בשנת 2012 עבר ונדל למועדון לונדרינה, גם הוא מפרנה, שם הופיע 40 פעמים, זכה באליפות של מדינת פרנה, ונבחר כבלם הטוב ביותר במדינת פרנה לשנת 2013. ונדל הושאל במהלך תקופתו בלונדרינה לתקופה קצרה במועדון הכדורגל פרנה, ובהמשך, למועדון הפאר הברזילאי גרמיו, בו ונדל שיחק עונה אחת בהצטיינות.

בפברואר 2014 חתם ונדל בן ה-21 בבאייר לברקוזן מהבונדסליגה על חוזה לחמש שנים. את הבכורה ערך באוגוסט 2014 כאשר החליף את סבסטיאן בניש בניצחון 0–6 על אלמניה ולדלגסהיים במסגרת הגביע הגרמני. ב-21 בספטמבר 2014 ערך את הופעת הבכורה בבונדסליגה בהפסד 1–4 לוולפסבורג כאשר שיחק 90 דקות. במרץ 2015 הבקיע ונדל את שער הבכורה, בניצחון 0–4 על שטוטגרט. את עונת 2014/15 סיימו ונדל ולברקוזן במקום הרביעי בבונדסליגה, והשתתפו בליגת האלופות בעונת 2015/16, שם הודחו בשלב הבתים והמשיכו לליגה האירופית, ממנה הודחו בשמינית הגמר. במהלך עונת 2015/16 ונדל הציג יכולת גבוהה מאוד וזכה להתעניינות ממועדונים רבים.

ב-19 באוגוסט 2021 חתם ונדל בפורטו לארבע שנים.

קריירה בינלאומית
----------------

ונדל שיחק בנבחרת ברזיל בכדורגל עד גיל 21. בשנת 2014 זכה ונדל עם נבחרת ברזיל עד גיל 20 בטורניר טולון שנערך בצרפת, לאחר שגברו על הנבחרת המארחת בתוצאה 2–5. ב-23 במרץ 2024 ערך את הופעתו הבכורה בנבחרת הבוגרת בנצחון 0-1 על אנגליה במשחק ידידות.

תארים
-----

**לונדרינה**

* אליפות מדינת פרנה: 2013

**פורטו**

* אליפות פורטוגל: 2021/2022
* הגביע הפורטוגלי: 2021/2022, 2022/2023
* הסופר קאפ הפורטוגלי: 2022

**אישיים**

* בלם העונה במדינת פרנה: 2013

קישורים חיצוניים
----------------

ויקישיתוף מדיה וקבצים בנושא **ונדל** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu
**דמיאן גרין** (באנגלית: **Damian Green**; נולד ב-17 בינואר 1956) הוא פוליטיקאי בריטי חבר המפלגה השמרנית ונציג מחוז אשפורד בבית הנבחרים הבריטי מאז 2010. כיהן כשר הראשון וסגן ראש ממשלת בריטניה, בקבינט של תרזה מיי.

ביוגרפיה
--------

גרין נולד בבארי שבוויילס ולמד בתיכון ברדינג. סיים תואר ראשון בכלכלה, פסיכולוגיה ופילוסופיה בבייליול קולג' שבאוניברסיטת אוקספורד. בתקופת לימודיו באוקספורד שימש נשיא אוקספורד יוניון, חוג הדיבייט ושימש סגן יושב ראש תא המפלגה השמרנית. לאחר לימודיו עבד בכתב כלכלי ב-BBC, בערוץ 4, ובטיימס. 

ב-1992 התמודד ללא הצלחה למושב מחוז מזרח ברנט בבית הנבחרים הבריטי. הוא שימש יועץ בצוות המדיניות של ראש ממשלת בריטניה ג'ון מייג'ור עד 1994. 

ב-1997 נבחר לבית הנבחרים מטעם מחוז אשפורד ומאז נבחר מספר פעמים לתקופות כהונה נוספות. שימש דובר המפלגה השמרנית בנושאי חינוך ותעסוקה ובנושאי סביבה. בשנים 2001–2010 כיהן בממשלות הצללים של המפלגה השמרנית, כשר החינוך, שר התחבורה, שר לענייני פנים, ושר לענייני הגירה. 

בנובמבר 2008 נעצר גרין ונערכו חיפושים במשרדו ובביתו בחשד ש"קשר קשר לבצע עברה במשרד ציבורי וסיוע לביצוע עברה במשרד ציבורי". בחיפוש התגלו מסמכים מסווגים בענייני הגירה שהודלפו לגרין. המעצר עורר תרעומת במערכת הפוליטית ובתקשורת. גרין שוחרר ולא הוגש נגדו כתב אישום.

בעקבות ניצחון המפלגה בבחירות 2010 מונה לשר לענייני הגירה במשרד הפנים. בספטמבר 2012 מונה לשר לענייני משטרה במשרד הפנים ובמשרד המשפטים. ביולי 2014 פוטר מתפקידו על ידי ראש הממשלה דייוויד קמרון. 

ביולי 2016 מונתה תרזה מיי, חברתו של גרין מתקופת לימודיהם באוקספורד, לראשת הממשלה, ומינתה את גרין לשר העבודה והקצבאות בקבינט שלה. לאחר הבחירות הכלליות בבריטניה 2017 מונה למזכיר הראשון של המדינה, השלם הראשי, שר משרד הקבינט וסגן ראש ממשלת בריטניה. גרין תמך לאורך פעילותו הפוליטית באיחוד האירופאי והתנגד לברקסיט.

ב-20 בדצמבר 2017 התבקש גרין להתפטר מקבינט ממשלת בריטניה לאחר שנמצא כי הוליך שולל בכך שטען כי המשטרה לא הודיעה לו שבמחשבו נמצאו חומרים פורנוגרפיים, על אף שכן קיבל הודעה כזו.

בבחירות 2019 חזר גרין וזכה בבחירות המחוז אשפורד. הוא התמודד מול 4 מועמדים וזכה ב-67% מהקולות. מאז הוא חבר בוועדות התרבות התקשורת והספורט של הפרלמנט.

גרין נשוי ואב לשתי בנות.

קישורים חיצוניים
----------------

ויקישיתוף מדיה וקבצים בנושא **דמיאן גרין** בוויקישיתוף
* 

* אתר האינטרנט הרשמי של דמיאן גרין
* דמיאן גרין, ברשת החברתית פייסבוק

* דמיאן גרין, ברשת החברתית אקס (טוויטר)
* אתר הבחירות של דמיאן גרין
* דמיאן גרין באתר הפרלמנט הבריטי

הערות שוליים
------------

1. 1 2 3  Damian Green: May's loyal political friend and pro-EU advocate, הגרדיאן, 11 ביוני 2017
2. ↑  רויטרס, בריטניה: המשטרה תחקור מעצר חבר הפרלמנט, באתר ynet, 2 בדצמבר 2008
3. ↑  משה ריינפלד, זעם בבריטניה: ציר פרלמנט נעצר, באתר News1 מחלקה ראשונה, 28 בנובמבר 2008
4. ↑  אתר למנויים בלבד Andrew Pierce, ‏Damian Green scandal: How a minister's frustration led to the arrest, The Telegraph, 16 April 2009
5. ↑  יניב חלילי, "סגן ראש הממשלה שיקר - והתפטר", גיליון ידיעות אחרונות, 21 בדצמבר 2017
6. ↑  Damian Green, MPs and Lords חברי פרלמנט ולורדים

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007453885005171
* GND: 171610296
* ISNI: 0000 0000 3922 8898
* LCCN: no91018384
* SUDOC: 087635755
* UKPARL: 72qlmbBV
* VIAF: 66033739
* WorldCat: lccn-no91018384

 |
**פרמיית סיכון**, או סתם **פרמיה** (בעברית: **דמי ביטוח**) בתורת המימון, היא הפער בין תוחלת התשואה של שתי חלופות מימוניות, האחת חסרת סיכון והשנייה מסוכנת. הפרמיה היא התשואה העודפת המינימלית שדורש אדם כלשהו בתמורה ללקיחת הסיכון העודף הגלום בחלופה המסוכנת.

רקע
---

הפרמיה היא מונח-על, שמשמש מספר תתי-תחומים בעולמות הכלכלה, המימון, הביטוח ושוק ההון. ישנה פרמיה בשוק הביטוח, פרמית סיכון של מדינה, פרמית סיכון של חברות עסקיות ומניות, פרמיה בעולם האופציות והנגזרים ובעוד תחומים רבים. המשותף לכל הפרמיות השונות הוא שהן מבטאות את התמורה שדורשים ומקבלים לוקחי הסיכונים תמורת השתתפותם בשווקים השונים, דהיינו לקיחת הסיכון.

דוגמאות
-------

### פרמיית סיכון של מדינה

דוגמה אחת לפרמיה היא פרמיית הסיכון של מדינת ישראל, דהיינו התמורה העודפת שדורשים המשקיעים הזרים תמורת השתתפותם בסיכוני המשק הישראלי וממשלתו. את פרמיית הסיכון של מדינת ישראל נהוג לחשב כהפרש בין התשואה על איגרות החוב ארוכות הטווח של ממשלת ישראל (אג"ח שקלי ל-10 שנים) לאג"ח בעלות מח"מ (משך חיים ממוצע) דומה של ממשלת ארצות הברית. כאשר ברגע נתון, נסחרות הראשונות במחיר המגלם תשואה של 6%, והאחרונות בתשואה של 5%, נהוג לציין שפרמיית הסיכון של ישראל (בהשוואה לארצות הברית הנחשבת "חסרת סיכון") עומדת על 1%. באופן דומה ניתן לחשב פרמיית סיכון ריאלית, לאחר חיסור הפרש האינפלציות השונות בהתאמה.

### פרמיה הגלומה במחיר כתב אופציה

כתבי אופציה סחירים, כגון אלה הנסחרים בבורסה התל אביבית, מגלמים בדרך כלל במחירם פרמיה, במובן זה שגם כאשר הם "בתוך הכסף", כלומר, לו פקעו באותו רגע, היה מקבל המשקיע תמורה חיובית על כספו, מחירם עולה על ההפרש בין מחירי הפקיעה שלהם למחיר נכס הבסיס שממנו הם נגזרים. כאשר ברגע נתון, למשל, נסחר מדד תל אביב 125 במחיר של 1000 נקודות, וכתבי האופציה מסוג "קול" לפי מחיר 1000 נסחרים במחיר (חיובי) כלשהו, מהווה מחיר זה פרמיית סיכון, שניתן לראותה כפרמיה שדורשים כותבי האופציה תמורת הסיכון שהם לוקחים על עצמם, שמא יעלה המדד. אולם על מחירי האופציות משפיעים גורמים שונים, ולא ניתן להסבירם בשלמותם על ידי התייחסות לפרמיית סיכון לבדה.
**חנה טאו** (ת"ש, 1940 לערך - י' בניסן ה'תשס"ה, 19 באפריל 2005) הייתה רבנית ומחנכת בולטת בתחום לימוד תורה לנשים בציבור הדתי לאומי.

ביוגרפיה
--------

נולדה לרב מרדכי אריה (מרטין) הלוי הברפלד, רבה של קהילת זלטה מורבצה (אנ') שבסלובקיה. במלחמת העולם השנייה איבדה את רוב משפחתה ונדדה עם אמה ואחיה הקטן. לאחר עלותם לארץ ישראל בשנת ה'תש"ז למדה בין השאר ב"בצלאל". בשלהי שנות ה-50 נישאה לרב צבי ישראל טאו, תלמידו של הרב צבי יהודה הכהן קוק. לבני הזוג נולדו ארבעה ילדים. רוב שנותיה התגוררה עם משפחתה בשכונת קריית משה בירושלים.

הרבנית חנה טאו הייתה מתלמידותיו של הרב צבי יהודה קוק ולמדה גם מבעלה.

בשנות ה-60 החלה להעביר שיעורים לנשים במחשבת ישראל, במשנתו של המהר"ל מפראג ובתורת הראי"ה קוק ובנו הרב צבי יהודה קוק. בין היתר העבירה שיעורים לנשים במושב קשת, כאשר שכן סמוך לקוניטרה.

מאז שנות ה-70 השתתפה בהקמת כמה מן המדרשות התורניות לנשים בירושלים. לימדה בשתיים מהן, מכון אורה ומדרשת הרובע.

הייתה מעורבת בהקמה ובפעילות של כמה ארגונים, בהם "שלח את עמי" ולאורך שנות המאבק לשחרור נתן שרנסקי תמכה באשתו אביטל, שהייתה בת בית בביתה. הייתה מעורבת גם בארגון "בניין שלם" העוסק בבניין המשפחה, ברוח תלמידי הרצי"ה קוק. שידכה רבים מתלמידי בעלה עם תלמידותיה. לימדה תלמידות רבות לקראת חתונתן והכשירה מדריכות כלות.

כמה משיעוריה רוכזו בספר **שירת חנה**, בהוצאת המשפחה, ירושלים תשס"ט. אחת השיחות בספר יצאה עוד קודם בחוברת "לעם נולד", תשס"ז. הספר כולל גם דברים לזכרה, מאת הרבנית רבקה בן ארצי. בשנת תשע"ה יצא לאור סדרת הספרים "כאיש אשר אמו תנחמו", בהם סיכומים משיעוריה על הספר "נצח ישראל" למהר"ל מפראג.

קישורים חיצוניים
----------------

* חגית רוטנברג, כולן היו בנותיה, באתר ערוץ 7
* נפטרה הרבנית חנה טאו באתר ערוץ 7
* על דמותה והנהגותיה בחינוך, באתר חברים מקשיבים
* על דמותה והשפעתה, באתר קטיף.נט
* חנה טאו (1940 בערך-2005), דף שער בספרייה הלאומית

הערות שוליים
------------

1. ↑  דף על הרב מרדכי אריה במאגר קרבנות השואה באתר יד ושם
2. ↑  ינון שנקר, "הכח המניע" מאחורי המאבק שלמען שצ'רנסקי, מעריב, 13 בפברואר 1986, עמ' 13

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007310813305171
* ISNI: 0000 0004 0312 5028
* LCCN: n2012045502
* VIAF: 299355330
* WorldCat: lccn-n2012045502

 |
**זה רק כסף** הוא סרט קומדיה מוזיקלית שהופק בידי אולפני RKO. הסרט בוים על ידי אירווינג קאמינגס והופק בידי ארווין אלן ובנו של הבמאי, אירווינג קאמינגס הבן. הסרט מבוסס על תסריט מאת לאו רוסטן ובמקור נקרא, "It's Only Money", הסרט צולם עוד בשנת 1948, אך לא יצא אל האקרנים אלא שלוש שנים אחר כך בשנת 1951, אז גם שונה שמו ל"Double Dynamite".

עלילה
-----

ג'וני דלטון (פרנק סינטרה) ומילדרד גודהאג (ג'יין ראסל) הם שני כספרים העובדים בבנק, במהלך עבודתם המשותפת השניים התאהבו ועתה הם רוצים להתחתן. אף אחד מבין השניים אינו מרוויח הרבה כסף, וג'וני אינו מעוניין לקבוע תאריך עד שיהיו לו חסכונות בבנק. אמיל קק (גראוצ'ו מרקס), חברו של ג'וני וממלצר בדיינר למחייתו, מציע את האפשרות "למצוא" את הכסף החסר להם בבנק בו הם עובדים, אך ג'וני מסרב ומעדיף להישאר בדרך הישר.

העלילה מתפתחת כאשר ג'וני מצליח להציל ספסר הימורים במרוצי סוסים בשם "הוט הורס" האריס (נסטור פאיבה), שהוכה ברחוב צדדי בידי כמה מהמרים מופסדים. ג'וני שהפריד בין הניצים מגלה כי הספסר אסיר התודה הימר בשמו על סוס באחד ממרוצי הסוסים, ולפתע ג'וני מוצא את עצמו עם 60,000$ מכספי הזכייה. אך לפני שג'וני ומילדרד יכולים ליהנות מהזכייה המפתיעה ולממש את רצונם להתחתן, מתגלה מעילה בבנק בסכום של 70,000$ וג'וני הופך לחשוד העיקרי בפרשה.

שחקנים
------

* גראוצ'ו מרקס - אמיל קק
* ג'יין ראסל - מילדרד גודהאג
* פרנק סינטרה - ג'וני דלטון

קישורים חיצוניים
----------------

* "זה רק כסף", במסד הנתונים הקולנועיים IMDb (באנגלית)
* "זה רק כסף", באתר נטפליקס
* "זה רק כסף", באתר AllMovie (באנגלית)
* "זה רק כסף", באתר Rotten Tomatoes (באנגלית)
* "זה רק כסף", במסד הנתונים הקולנועיים KinoPoisk (ברוסית)
* זה רק כסף הביקורת על הסרט בעיתון ניו יורק טיימס
* זה רק כסף במסד הנתונים TCM
**הלוואת גישור** (מכונה גם "**הלוואת בלון**" או "**הלוואת בולט**", באנגלית: **Bullet loan**) היא הלוואה בה ההחזר, ולעיתים גם הריבית, מוחזרים ברובם בסוף או לקראת סוף הזמן המוגדר של ההלוואה.

בניגוד להלוואה רגילה, בה התשלום נפרס באופן יחסית שווה ואף יורד עם השנים לאחר תשלומים גדולים תחילה (כגון מקדמה על בית בהלוואת משכנתה), בהלוואה גישור החלק המשמעותי מהתשלום נמצא בסוף תקופת ההלוואה המוגדרת ולא בתחילתה.

שימושים וחשיבות
---------------

סוג הלוואה זה יכול להתאים לאנשים שיודעים בוודאות גדולה שיהיה להם הסכום בעתיד ואילו כעת, הם זקוקים לרכש או לכסף באופן מיידי. כך, הם יכולים להתחיל להשתמש בסכום הכסף שקיבלו ולשלם עליו, גם משאין בידם סכום גבוה במיוחד בתור התחלה.

דוגמאות:

* סטארט אפ שמצפה להכנסות עתידיות גבוהות אך זקוק למימון או לרכש מיידי.
* אדם שרוצה לקנות בית כרגע ויודע שקרן חיסכון תשתחרר בעתיד.
* ממשלה או גוף פוליטי אשר יודעים בוודאות על קיום הכנסות עתידיות (ממיסים או מקיצוצים וכדומה) ומעוניינים לקבל סכום מיידי ללא דאגה לטווח הקרוב.

סיכונים
-------

הלוואה זאת אינה ללא סיכונים, וכמו הלוואה רגילה, כאשר אדם אינו עומד בתשלומים (כולל התשלום הגדול) יינקטו כנגדו צעדים כמו ריבית פיגורים והליכי הוצאה לפועל.

הלוואה מסוג זה דורשת מצב כלכלי טוב בעתיד, דבר שאינו מובטח ותלוי בהמון גורמים משתנים ובלתי ידועים, ולכן מדובר בהלוואה בסיכון גבוה בדרך כלל.

למרות שניתן למגר את הנזקים במידה ולא ניתן לשלם בסוף ההלוואה כגון בעזרת לקיחת הלוואה רגילה נוספת על החלק האחרון, לעיתים הדבר אינו מתאפשר חוזית, בגלל מצב כלכלי חדש, או מצב משפטי חדש שלא מאפשר לקיחת הלוואות או נקיטת צעדים נוספים.

ראו גם
------

* משכנתה
* משכנתה הפוכה
* הלוואה
* בנק
הרב **יצחק דור** (נולד ב-1962) הוא ראש ישיבת חורב.

ביוגרפיה
--------

נולד בשנת ה'תשכ"ב (1962) בהוד השרון ליוסף ואסתר דור. אביו היה פליט שואה שהבריח ילדים יהודים ממנזרים לישראל בתום מלחמת העולם השנייה. אמו היא בת למשפחת שטמפפר, ממייסדי פתח תקווה ונתניה. הוריו היו ממייסדי מערכת החינוך הממלכתי דתי בצפון. בשנות ילדותו הראשונות, עבר עם משפחתו מהוד השרון לעפולה, ומשם לפתח תקווה. התחנך בישיבה התיכונית בנחלים, ובישיבת מרכז הרב, שם הוסמך לרבנות על ידי ראש הישיבה הרב אברהם שפירא, וכן על ידי הרב מרדכי אליהו. שם עסק גם בביאור סוגיות במסכת שבת וכתובות במסגרת מכון הלכה ברורה. רבותיו המובהקים הם הרב צבי יהודה הכהן קוק (שאצלו למד כשנה וחצי) והרב אברהם שפירא.

בעל תואר ראשון במדעי החברה והרוח, ותואר שני בחינוך. שירת כקצין בסדיר ובמילואים בחיל התותחנים ובשריון, והשתחרר בדרגת רב-סרן. מתגורר בירושלים. הרב דור מכהן גם כרב בשכונת רמות ומעביר שיעורים במגוון נושאים. מלמד מחשבת ישראל במכללה להשכלה גבוהה. נשוי ואב לשישה ילדים.

בשנת תשע"ג נבחר על ידי הרבנים הראשיים לישראל, בהתייעצות עם השר לשירותי הדת ובאישור הממשלה, לאחד מחברי הגוף הבוחר לרבנות הראשית לישראל. בשנת תשע"ד נבחר גם לאחד מחברי הגוף הבוחר של הרבנים הראשיים לירושלים.

דרכו החינוכית
-------------

לאחר שנות לימודיו בישיבת מרכז הרב, החל את דרכו החינוכית כר"מ (רב מחנך) בישיבה התיכונית חורב בירושלים. בשנת ה'תש"ס נרתם לעמוד בראשות ישיבת נתיב מאיר. לאחר שנתיים מוצלחות בראשות הישיבה, שסייעו לשיקומה, שב לישיבת חורב בשנת ה'תשס"ב, לעמוד בראשה כראש הישיבה. ישיבת חורב היא בין הישיבות המובילות בזרם הציוני דתי. בשנת תש"ע זכתה הישיבה בראשותו בפרס החינוך הדתי.

קישורים חיצוניים
----------------

* אתר הישיבה התיכונית חורב ירושלים
* כל הכתבות - הרב יצחק דור, באתר ערוץ 7

הערות שוליים
------------

1. ↑  אישור נציגי השר לשירותי דת והרבנים הראשיים לאספה הבוחרת את הרבנים הראשיים לישראל. החלטה מספר 476 של הממשלה מיום 30.06.2013.
צלעות חזיר
 צלעות טלה עם תפוחי אדמה חדשים ושעועית ירוקה

  

צלע בשר היא נתח בשר החתוך בניצב לעמוד השדרה, שכולל לרוב חלק מהצלעות ולעיתים גם קטע מעמוד השדרה. הנתחים משמשים להכנת מנות שונות ומגוונות במטבחים רבים על פני העולם, וניתן להכין אותם באמצעות שיטות בישול שונות כגון עישון, צלייה, ובישול איטי. הצלעות מוגשות לעיתים כמנה אישית.

המונח "צלע" מתייחס לחתיכה הגדולה ביותר של נתחי הבשר החתוכים, בניגוד ל"קוביות" או "קיצוץ" שהם גזרות קטנות יותר, ול"ריסוק" שמתאר חתיכות הקטנות ביותר. במהלך הכנת המאכלים, חשוב לשים לב לגודל החיתוך כדי להבטיח בישול אחיד ובזמן המתאים. בשימוש בסכין, יש לוודא שהיא חדה על מנת למנוע תאונות ולשפר את יעילות החיתוך, כאשר מומלץ להחדיר את הסכין לליטוש לפני כל שימוש בה לצורך בישול.

צלעות בשר נחתכות בדרך כלל מכבש,עגל, חזיר מבשר ציד כגון בשר צבי. החיתוך נעשה ניצב לעמוד השדרה וכולל בדרך כלל חלק מהצלע וקטע מעמוד השדרה. עובי החיתוך של הצלעות משתנה, אך הוא נע בדרך כלל בין 10 ל-50 מילימטרים.

חיתוך צלעות בשר ניתן לבצע בשתי שיטות עיקריות: הראשונה היא על ידי הפרדת הצלעות באמצעות סכין ולאחר מכן חיתוך עמוד השדרה באמצעות מסור או פקעת. השיטה השנייה היא חיתוך ניצב לעמוד השדרה באמצעות מסור פס, שבו החיתוך מתבצע באלכסון על פני מספר צלעות. לעיתים, נעשה שימוש בפקעת או בפטיש בשר על מנת לדקדק את הצלעות ולהפוך אותן לרכות יותר, תהליך המקציף את הבשר ומשפר את טעמו ומרקמו.

בישול
-----

 גריל חיצוני מסורתי ( *בראי* ) של צלעות חזיר ונקניקיות בדרום אפריקה.
צלעות בשר ניתנות לבישול במגוון רחב של שיטות, כאשר כל אחת מהן מעניקה טעמים ומרקמים שונים למנה. בישול בתנור הוא אחת השיטות הנפוצות, כאשר הצלעות מתבשלות בחום גבוה עד להשגת פנים רכות וקרום חיצוני מזהיב. עישון הצלעות הוא שיטה פופולרית נוספת, במיוחד בדרום ארצות הברית, שם הצלעות מתבשלות בחום נמוך למשך שעות רבות, מה שמאפשר לעשן לחדור לבשר ולתת לו טעם עשיר ומעושן.

במזרח אסיה, צלעות בשר נפוצות במיוחד במטבח הקוריאני והסיני. בקוריאה, צלעות נאכלות בדרך כלל כ"גלבי", שם הן מוגשות ממורחות ברוטב סויה מתובל, ג'ינג'ר, שום וממתיקים. בסין, צלעות הבשר נפוצות במנות כמו צלעות בצ'אר סיו, שהן מצופות ברוטב מתוק ומוגשות עם אורז לבן פריך.

באירופה, ובמיוחד במטבח הצרפתי והאיטלקי, צלעות הבשר נכנסות למנות תבשיל ורגו. בצרפת, מבשלים אותן ביין אדום ותבלינים לקבלת רגו עשיר, ובאיטליה, הן יכולות להיות חלק ממרק או סוג'י שבו הצלעות מתבשלות ברוטב עגבניות מתובל.

בעולם הערבי, צלעות בשר מתבשלות לעיתים קרובות בתנורי טאבון, שם הן מקבלות טעם עשיר ומעושן מהעצים הבוערים. ניתן למצוא צלעות בשר גם במאכלים כמו מחבושה, שהיא תבשיל עם אורז ובשר טלה או חזיר, המתבל בתבלינים מזרח תיכוניים כגון כמון וכורכום.

בסופו של דבר, צלעות בשר מהוות מרכיב מרכזי במטבחים רבים ומגוונים על פני הגלובוס, וכל אזור מתאים את שיטות הבישול לטעמים המקומיים ולמסורת הקולינרית הייחודית לו.

ראו גם
------

* 
* סטייק
* סטייק טומהוק

הערות שוליים
------------

1. 1 2  Learn the Definition of Chop in Cooking, The Spruce Eats (באנגלית)